論學
作者：孫復
朝代：宋

paragraphs: 冥觀天地何云爲，茫茫萬物爭蕃滋。
羽毛鱗介各異趣，披攘攫搏紛相隨。
人亦其間一物爾，餓食渴飲無休時。
苟非道義充其腹，何異鳥獸安鬚眉。
人生在學勤始至，不勤求至無由期。
孟軻荀卿揚雄氏，當時未必皆生知。
因其鑽仰久不已，遂入聖域爭先馳。
既學便當窮遠大，勿事聲病淫哇辭。
斯文下衰吁已久，勉思駕說扶顛危。
擊喑敺聾明大道，身與姬孔爲藩籬。
是非豐顇若不學，慎無空使精神疲。